適齋慕香山之高續達哉行集香山詩句次韵
作者：樓鑰
朝代：宋

paragraphs: 脫衣典酒曲江邊，不作閑游即醉眠。
大抵浮榮何足道，生理何曾得自全。
朝廷雇我作閑人，髣髴緡錢二三千。
一種共君官職冷，收得身來已五年。
五年炎涼凡十變，老後誰能惜酒錢。
塵纓世網重重縛，七十八十百病纏。
千萬人中無一人，自喜天教我少緣。
六十三翁頭雪白，貧家强健亦天憐。
每媿尚書情眷眷，與君一醉一陶然。
其間氣味都相似，猶在病羸昏耄前。
月夜徐行石橋上，累累棟宇相連延。
歲種薄田一頃餘，薄産處置有後先。
更無俗物當人眼，遊鱼鱍鱍蓮田田。
爲君舉酒歌短歌，不妨兼有散花天。